Šefčík, Marek, poslanec NR SR (2022-10-18):
Ďakujem pekne za slovo. Vážený pán predsedajúci, kolegyne, kolegovia, je to veľmi citlivá téma a je to veľmi vážna téma, do ktorej sme sa pustili, a v súvislosti s tým, čo sa stalo, sa niekedy otvárajú aj nové a nové rany. Dovoľte mi hneď na úvod rozpravy odsúdiť zločin, ktorý sa stal. Súcítim s rodinami a blízkymi ľuďmi týchto zavraždených mladých ľudí. Zase raz niečo rozdeľuje spoločnosť. Ale my sme si všimli, tento parlament je odrazom spoločnosti a rozdelilo to hneď na úvod aj parlament. Nie iba z jednej strany, ale z oboch. Niekto vyslovil iný názor a hneď si vyslúžil od dvoch iných poslancov označenie: „Vy ste veľmi zlý človek.“ Uznesenie, ktoré je tu predložené, je pre niekoho malý, pre iného veľký krok, iný to dokonca považuje za čosi, čo je bezvýznamné. Chcem apelovať na to, že je potrebná zmena. Zmena prístupu k menšinám všeobecne. Predovšetkým v našom nastavení, v našom myslení, v našich srdciach. A teraz keď mám na mysli všeobecne tie menšiny, tak hovorím nielen o LGBTI komunite, ale aj o Rómoch, to už tiež tu bolo spomínané, o Židoch, o tých, ktorí k nám prišli z Ukrajiny a tak ďalej a tak ďalej, lebo tá nenávisť je zlá a stupňuje sa. Nepáčia sa mi agresívne prejavy a označovanie konzervatívcov či kresťanov vyznávajúcich tradičné hodnoty za niečo, čo je zlé. Počuli sme aj teraz na námestiach, že: „Vy máte krv na rukách! Vy sa za to zodpovedajte! Už je neskoro!“ a tak ďalej a tak ďalej. Pamätáme si tiež zosmiešňovania a útoky na Simu Martausovú, dnes už Magušinovú, kvôli čomu? Kvôli jej viere. A na druhú stranu odmietam prirovnávať ľudí s inou sexuálnou orientáciou k nejakým leguánom. To je odporné! Vyvoláva sa k nim takýmto spôsobom len nenávisť v spoločnosti. Nenávisť veľmi často vedie k nešťastiu, k tragédiám, k smrti. Láska nikdy nezabíja. Ja som 18 rokov učil na gymnáziách a mal som všelijakých žiakov so všelijakými problémami. Mal som žiakov šikovných Rómov, ktorí sa mi posťažovali, že to nemajú ľahké, že na nich poukazujú, že to nemajú ľahké medzi spolužiakmi, že to nemajú ľahké v spoločnosti. A mal som žiakov aj z tejto komunity, ktorá sa tu spomínala. A ospravedlňujem sa za to, že to poviem, ale nebudem menovať. Jedného takého žiaka, ktorý prišiel za mnou, som, jedného takého žiaka som sa ujal a snažil som sa mu pomôcť, ako som mohol ako pedagóg. Niektorí ma za to kritizovali, ale ja som sa nedokázal obrátiť k tomu človeku chrbtom. A on v istej chvíli mi povedal, že keby som tu nebol, tak už by tu nebol ani on. A to ma povzbudilo v tom, že som spravil dobre. Mal som s ním komunikovať, mal som s ním viesť debaty? Mal som sa ho ujať a strácať preňho čas? Ja si myslím, že áno. Chcem sa vyjadriť ako príslušník kresťanskej komunity, ten ktorý na jednej strane vyzýva tradičnú rodinu ako dobro a najlepšie prostredie pre výchovu detí, je to môj názor. Ale na druhej strane sa inšpirujem už spomínaným prístupom pápeža Františka. On pristupuje s láskou ku každému človeku, bez rozdielu. Pápež je tu chvíľu, ale kresťania majú veky pred očami bibliu a Kristus, keď sa ho niekto opýtal, že kto je jeho blížny, tak on použil a to budú vedieť veriaci aj neveriaci, príklad kedy hovoril o milosrdnom samaritánovi. Samaritáni a Židia sa nemali v láske. Útočili na seba, robili si zle. A on práve preto použil tento príklad, že tam bol nejaký zbitý Žid možno na pokraji medzi životom a smrťou a samaritán, ten príslušník nenávidenej komunity, sa ho ujal. A pomohol mu. Myslím si, že mali by sme pristupovať ku každej jednej menšine práve takto s láskou a porozumením. Áno, ako kresťania máme ako o život bojovať za pravdu, za spravodlivosť, máme aj zvýšiť hlas, aj sa nahnevať, ak to treba, ak je to potrebné, ale určite nemáme nenávidieť. Nemáme ísť nenávisťou voči svojmu blížnemu. A blížny je každý. Nepriať zlo či smrť iným ľuďom a teraz je úplne jedno, či sú z komunity LGBT, Židom, Rómom, Srbom, Ukrajincom, iným náboženským menšinám, nikomu. Nenávisť môže viesť k tragédiám, ako sme to videli nedávno pred pár dňami. Láska nikdy nezabíja. Ďakujem. (Potlesk.)